b'\n_START_ARTICLE_\nKalle Vuorinen\n_START_PARAGRAPH_\nKaarle Henrik (Kalle Heikki) Vuorinen (30. joulukuuta 1851 Urjala \xe2\x80\x93 26. toukokuuta 1929 Rantasalmi) oli suomalainen poliitikko._NEWLINE_Mikkelin l\xc3\xa4\xc3\xa4nin vaalipiiri\xc3\xa4 edustanut Vuorinen toimi Suomalaisen puolueen kansanedustajana kahden vuoden ajan, maaliskuusta 1912 helmikuuhun 1914. H\xc3\xa4n nousi eduskuntaan varaedustajan paikalta, kun Justus Ripatti kuoli kesken vaalikauden. Eduskunnan valiokunnista h\xc3\xa4n vaikutti rautatievaliokunnassa ja suuressa valiokunnassa._NEWLINE_Vuorinen oli varsinaiselta ammatiltaan maanviljelij\xc3\xa4, jona h\xc3\xa4n toimi S\xc3\xa4\xc3\xa4mingiss\xc3\xa4 vuosina 1884\xe2\x80\x931893 ja Rantasalmella vuodesta 1893. Aikaisemmin, vuodesta 1878 vuoteen 1884, h\xc3\xa4n ty\xc3\xb6skenteli tilanhoitajana, pehtorina, Laukaassa. H\xc3\xa4n toimi my\xc3\xb6s maallikkotuomarina, lautamiehen\xc3\xa4, ja sai herastuomarin arvonimen._NEWLINE_Vuorinen oli naimisissa. H\xc3\xa4n avioitui puolisonsa Maria Lahtisen kanssa vuonna 1878. Kalle Vuorinen kuoli toukokuussa 1929, 77-vuotiaana.'